Referaaatti Hallituksen esityksestä 19.8.2016 uudeksi kirjastolaiksi

|  |  |  |
| --- | --- | --- |
|  |  |  |

# Esitys uudeksi kirjastolaiksi on ollut työn alla noin puolitoista vuotta. Siitä on ollut useita työpa­jo­ja ja niissä on käyty aktiivista keskustelua. Uusia ideoita on tullut paljon. Esitys uudeksi laiksi koskee yleisiä kirjastoja. Lakiesitys sisältää myös rakenteellisia muutoksia perus­telui­neen. Lakiesitys on ehyt selkeä kokonaisuus.

Lakiehdotuksen pykäliin 1-7 ehdotamme muutamiin käsitteisiin täsmennyksiä.

Pykälät 8-10 koskevat yleisten kirjastojen yhteistyötä ja kirjastojen eri organisaatiotasoja ja niiden rooleja. Yleisten kirjastojen asema säilyy lakiehdotuksessa samana suhteessa esi­merkiksi Kansalliskirjastoon, Varastokirjastoon, Näkövammaisten kirjastoon ja korkea­koulu­kirjastoihin. Paikallisella kuntatasolla yleisten kirjastojen luontevia yhteistyökumppaneita ovat oman kunnan muut toimialat sekä muiden kuntien ja yhteisöjen toimijat. Kunta- ja maakunta­rajat ylittävä yhteistyö on kasvava trendi, joka tulisi ottaa huomioon itse lakitekstissä. Kehittä­miskirjastojen suhde valtakunnalliseen keskuskirjastoon sekä kehittämiskirjastojen keskinäi­sen yhteistyön sisältö jää laki- ja perustelutekstissä avoimeksi. Miten yhteistyö organisoidaan? Mikä on yleisten kirjastojen konsortion asema? Onko se sama kuin tähän asti vai sisällöllisesti jotain muuta? Esimerkiksi yleisten kirjastojen ja koulujen yhteisen e-aineistojen hankinnan esteenä tai jo hankittujen aineistojen käytön esteenä voivat olla poisrajaavat lisenssi­käytön­nöt. Lisenssipolitiikka pitää määritellä uudelleen yhteistyötä mahdollistavaksi.

Lakiehdotuksen 10§ kohta 1) toteaa kehittämiskirjaston tehtäväksi tukea oman toimialueensa toimintaa ja yhteistyötä. Kehittämisteemat kuten ruotsinkielisen kirjastotoiminnan kehittäminen tulisi nähdä useamman kuin yhden kehittämiskirjaston yhteiseksi kehittämiskohteeksi. Monet muut kehittämisteemat voivat olla laajempia kuin vain omaa kehittämiskirjaston toiminta-aluetta koskevaa: Verkostomainen työskentely mahdollistaa koko maata koskevan kirjasto­toiminnan sisällön ja palveluiden konseptoinnin kokeilu- ja kehittämistyön. Mikä on jatkossa Kirjasto.fi (Kifi)n rooli suhteessa kehittämiskirjastoihin? Missä ja miten kehittämiskohteista sovitaan?

Lakiehdotuksen kohdat 11-14 koskevat maksuja, käyttäjien velvollisuuksia, käyttösääntöjä ja niiden noudattamatta jättämisen sanktioita. Varausmaksujen poistaminen mahdollistaa sen, että asiakkaiden kynnys varata aineistoa madaltuu ja samalla kirjastoaineiston käyttö lisään­tyy. Kuitenkin usein asiakkailta peritään aineiston kuljetusmaksu kimpan sisällä. Mikäli varaus­maksu poistetaan mutta kuljetusmaksu peritään, voi varausmaksujen poiston päätavoi­te vesittyä. Käyttösääntöjä tarvitaan kirjaston arjessa ja ne saattavat lainaajat tasavertaiseen asemaan sekä turvaavat aineistojen palautumista takaisin kirjastoihin muiden lainaajien käytettäviksi.

Ehdotamme, että § 13 nimi muutetaan muotoon ”Kirjaston käyttäjän velvollisuudet” ja siihen lisätään 2. momentti: ”Kirjaston käyttäjällä on velvollisuus noudattaa kirjaston laatimia käyttösääntöjä.”

§14 Lainauskielto ja kirjaston käyttökielto: ehdotamme täsmennystä toiseen momenttiin. Ehdotamme, että sana *toistuvasti* poistetaan. On tilanteita, joissa jo yksi rike voi olla niin vakava, että lainaus- tai käyttökielto on perusteltua antaa. Ennen kiellon antamista henkilöä kuullaan.

Lakiehdotuksen § 16 Osaaminen: Lausunnon valmistelussa mielipiteet jakautuivat. Osa kannatti, että lakiesitys toteutetaan esitetyssä muodossa. Sitä perusteltiin kirjastojen työnteki­jöiden ammattitaidon monipuolistamisella, että voidaan palkata juuri halutun sisältöistä ammattiosaamista.

Toinen osa ehdotti, että ennen osaamisvaatimusten muuttamista pitäisi muutosten vaikutukset kirjastoalan koulutuksen järjestämiseen selvittää perusteellisesti. Esitetystä uudistuksesta tarvittaisiin vaikutusten arvio, jota ei ehdi toteuttaa tällä aikataululla. On myös kyseenalaista saavutetaanko muutoksella sen tavoitteena olevaa kirjastoalan sukupuolisen tasa-arvon parantumista.

Lakiehdotuksen perusteluissa on maininta, että lailla ”ei arvioida olevan valtiontaloudellisia vaikutuksia”. Maakuntakirjastojen muuttuessa kehittämiskirjastoiksi kehittämiskirjastojen määräksi esitetään kahtatoista nykyisen kahdeksantoista maakuntakirjaston sijaan. Mitä tapahtuu kirjastojen valtionavustuksille? Jaetaanko rahat mahdollisesti uusien kehittämis­kirjastojen toimintaan?

Kirjastoautojen hankinta tulisi palauttaa harkinnanvaraiseksi, niin että OKM voi myöntää kunnille avustusta kirjastoautojen hankintaan. Tämä tukisi kirjastopalveluiden hyvää saavutetttavuutta ja mahdollistaisi kuntalaisille yhdenvertaiset mahdollisuudet sivistykseen ja kulttuuriin.

\*\*\*

# Toimintaympäristöt muuttuvat jatkossa nopeasti. Suomen kaikki kirjastot voi nähdä myös yhtenä suurena kokonaisuutena yleisten kirjastojen lisäksi tieteelliset ja erikoiskirjastot mukaan lukien. Tulevaisuudessa kaikkia näitä kirjastoja koskevien lakien tarkastelu samalla kertaa voi antaa hyviä metatason kehitysnäkymiä. Kaikkia kirjastoja koskevat strategiat ja kokoelmapoliittiset linjaukset olisi hyvä nähdä yhtenä samoihin päämääriin pyrkivänä jatkumona. Avoin pääsy informaatioon tulisi voida turvata kirjastojen asiakkaille pitkällä aikavälillä.

Porvoo 22.9.2016

Hilding Mattsson Merja Kukkonen Asko Rossi

*Sivistysjohtaja Kulttuuri- ja vapaa-aikajohtaja Kirjastopalvelupäällikkö*